ayám puro hárikeśa ítyagnirvaí purastadyattamā́ha pura íti prā́ñcaṃ hyágnímuddháranti prā́ñcamupacárantyátha yaddhárikeśa ityā́ha háririva hyágniḥ sū́ryaraśmiríti sū́ryasyeva hyágné raśmáyastásya rathagr̥tsáśca ráthaujāśca senānīgrāmaṇyā̀víti vā́santikau tā́vr̥tū́ puñjikasthalā́ ca kratusthalā́ cāpsarásāvíti díkcopadiśā céti ha smāha mā́hitthiḥ sénā ca tu te sámitiśca daṅkṣṇávaḥ paśávo hetiḥ paúruṣeyo vadhaḥ práhetiríti yadvai sénāyāṃ ca sámitau ca'rtīyánte daṅkṣṇávaḥ paśávo hetiḥ paúruṣeyo vadhaḥ práhetiríti yádanyò 'nyaṃ ghnánti sa paúruṣeyo vadhaḥ prahetistébhyo námo astvíti tébhya eva námaskaroti téno mr̥ḍayantvíti tá evā̀smai mr̥ḍayanti te yáṃ dviṣmo yáśca no dvéṣṭi támeṣāṃ jámbhe dadhma íti yámeva dvéṣṭi yáścainaṃ dvéṣṭi támeṣāṃ jámbhe dadhātyamúmeṣāṃ jámbhe dadhāmī́ti ha brūyādyáṃ dviṣyāttató 'ha tásminna púnarastyápi tannā́driyeta svayaṃnirdiṣṭo hyèva sa yámevaṃviddvéṣṭi